Høringssvar vedrørende konkretisering af skybrudsplan og miljøvurdering

Valby Lokaludvalg har modtaget konkretisering af skybrudsplan og

miljøvurdering for København Vest og Frederiksberg Vest i høring.

Valby Lokaludvalg har godkendt nedenstående høringssvar på sit

møde den 14. januar 2014. Høringssvaret er udarbejdet på baggrund af

drøftelser i miljøgruppen og planudvalget under Valby Lokaludvalg,

og input fra borgermødet den 8. januar 2014.

Valby Lokaludvalg ser meget positivt på forslagene til konkretisering

af skybrudsplan. Konkret har Valby Lokaludvalg følgende

bemærkninger til materialet.

Der har siden 2010 været et stort lokalt engagement i

Folehavekvarteret. Valby Lokaludvalg og Foreningen Træer i

Folehaven har gennem de sidste år arbejdet på begrønning af

Folehaven med fokus på klimatilpasning. Lokaludvalget ser derfor

meget positivt på forslaget om at Kirsebærhaven og Folehaven kan

være en skybrudsvej. De foreløbige skitseforslag i planen ligger i tråd

med de lokale ønsker.

Valby Lokaludvalg har derudover kendskab til projektet *Grøn*

*gentagelse* – en grøn støjvæg, der skal opføres på Folehaven.

Projektet har fået midler til udvikling af Miljøstyrelsen og

anlægsmidler af Københavns Kommune.

Den del af planen, der omhandler Folehavekvarteret harmonerer godt med projektet *Klimatilpasning i Folehaven – regnvand som ressource*, som er beskrevet i Bydelsplan for Valby 2013.

I forhold til miljøhensyn har Valby Lokaludvalg noteret at

hverdagsregnen bliver renset inden udløb til udledning til søer,

vandløb og havnen for tagvand og veje med en årsdøgnstrafik mindre

end 5.000 biler/døgn til skybrudsvejene.

Valby Lokaludvalg ser gerne at skybrudsveje og forsinkelsesveje

anlægges i sammenhæng med cykelstiprojekter og vejrenoveringer, og

at der skabes synergi til områdedannelser. Her tænkes navnlig på

Skolestiens passage under jernbanen, hvor der kan tænkes store

fordele ved at sammentænke cykelsti og anlæg til den urbane strøm ad

Gåsebækrenden.

Valby Lokaludvalg er enige i, at det er vigtigt at skybrudsløsninger er

synlige og bidrager til en grøn og blå by. Og at vandet indarbejdes i

byrummet i såkaldte mødesteder.

Valby Lokaludvalg kan kun være enig i at det er vigtigt at der er en

koordinering med andre planer fx kobling til Helhedsplan Harrestrup

Å, Vandhandleplaner og Skybrudsplanen fra 2012.

Derudover ser Valby Lokaludvalg gerne, at der også tænkes i lokal

anvendelse eller udnyttelse af regnvand til fx vaskeri, lokale

virksomheder mm.

Valby Lokaludvalg har tidligere pointeret, at det er vigtigt at antallet

af fodboldbaner forbliver uændret i Vigerslevparken. I det fremsendte

materiale mistes der en halvbane. Valby Lokalvalg deltager gerne til

en nærmere projektering af slyngningen af Harrestrup Å.

Valby Lokaludvalg lægger ligeledes vægt på at blive involveret i

planlægningen af opbevaringsbassiner på Kulbanevej i forbindelse

med udformningen af den nye Kulbanevejpark.

Valby Lokaludvalg ser gerne, at der arbejdes videre med forslaget om

et åløb gennem ny søpark i Damhussøen der fortsætter i et grønt strøg

i Vigerslevparken.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Næstformand for Valby Lokaludvalg

Formand for Planudvalget

Henrik Palsmar

Formand for miljøgruppen